مغربية قطعات مسافة 3000 كيلومتر على بيكالة ودازت على دول إفريقية كثيرة وصرحات: هذي كانت تجربة زوينة وكننصح الناس يزورو إفريقيا – تصاور كود- عن سكاي نيوز عربية// قدرات شابة مغربية تقطع آلاف الكيلومترات وتعبر مجموعة من الدولة الإفريقية غير على البيكالة سنة 2020، فعز ازمة فيروس كورونا المستجد. نورا إيفا، هي شابة ثلاثينية، قررات تخوض هذ التحدي من خلال أنها تمشي لبلاد بعيدة عمرها وصلاتها غير بالبيكالة، ونجحات فيه. وماوقفش حلم نورا انتشار وباء كورونا، والإغلاق الإجراءات الاحترازية اللي صحباتو فكَاع دول العالم. وقطعات نورا 3000 كيلومتر من مصر، اللي كانت نقطة انطلاقها، حتى لنقطة الوصول اللي هو رأس أقولاس بجنوب إفريقيا. وقالت الشابة المغربية ل”سكاي نيوز” أن الخروج والاختفاء فجأة هو حلم كان كيراودها سنين هذي، الشي اللي خلاها تقوم بهذ التجربة الفريدة. وفمصر، كتعاود نورا أن البوليس كانوا معاونينها فالتنقلات ديالها، وميسرين ليها السفر، ومرافقينها، حتى كانو الناس كيشوفو فيها، بحيث كانت كتبان بحال شي مسؤولة كبيرة فالبلاد. عرض للزواج وعاودات الشابة ل”سكاي نيوز” أنها تلقات عرض للزواج من شاب سوداني فاش وصلات للخرطوم، كيف شكرات الشعب السوداني اللي شافت انه ظريف بزاف ومضياف، ومابخلش عليها بالمؤونة والإرشادات. ودازت نورا على مصر والسودان ثم إثيوبيا، ووصلات للعاصمة أديس أبابا وحبسات، حيت تزامن هذشي مع الإغلاق وتعليق الرحلات الجوية، كيف كانت تقاست تماك بفيروس كورونا اللي ماخلاهاش تكمل الرحلة ديالها واضطرات ترجع بحالها فرحلة جوية للمغرب، من بعد ما بقات حاصلة تماك لمدة 6 أشهر. هدية للمرأة المكافحة وفاش رجعات للمغرب، قررات تعاود تسافر على البيطالة، تخليدا لليوم العالمي للمرأة، ومشات مسافة 1911 كيلومتر، واعتبراتها “هدية للمرأة المغربية اللي كتكافح باش توصل لحقوقها كلها”. واعتبرات نورا أن رحلتها لإفريقيا فريدة وعمرها غادي تنساها، رغم الصعوبات اللي مرات بيها، ونصحات الناس باش يكتاشفوها، حيت القارة السمراء “ماشي غير حيوانات متوحشة كنشوفوها فالتلفزة وأوبئة وحروب أهلية، هذي صورة نمطية ماعندهاش صلة مع الواقع”. وحثات نورا على زيارة أفريقيا، لجمالها وتنوعها ولغاتها وشعوبها اللي كتشابه كلها فالكرم والضيافة. 
فعز جايحة كورونا.. مغربية قطعات 3000 كيلومتر على بيكالة ودازت من بداف ديال الدول الإفريقية وصرحات: كانت تجربة زوينة وكننصح الناس يزورو إفريقيا- تصاور